TITLE โชว์ฟอร์มเทพไตรมาส 2 กำไรทะลัก 6 เท่าตัว มั่นใจรายได้ทั้งปีทำออลไทม์ไฮ
TITLE โชว์ฟอร์มเทพไตรมาส 2 กำไรทะลัก 6 เท่าตัว มั่นใจรายได้ทั้งปีทำออลไทม์ไฮแตะพันลบ.
TITLE โชว์ฟอร์มเทพไตรมาส 2 กำไรทะลัก 6 เท่าตัว มั่นใจรายได้ทั้งปีทำออลไทม์ไฮแตะพันลบ.
9 ส.ค. 2562

บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE รายงานผลการดำเนินงานไตรมาส 2/62 (รวมบริษัทย่อย) สิ้นสุดวันที่ 30 มิ.ย.62 มีกำไรเพิ่มขึ้น ดังนี้

โดย นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า ภาพรวมผลการดำเนินงาน 6 เดือนแรกของปี 2562 บริษัทฯมีกำไรสุทธิ 179.14 ล้านบาท เพิ่มขึ้น 715.75% จากงวดเดียวกันปีก่อนกำไรอยู่ที่ 21.96 ล้านบาท  ส่วนรายได้รวมอยู่ที่ 883.83 ล้านบาท เพิ่มขึ้น 431.30% จากงวดเดียวกันของปีก่อนที่มีรายได้รวมเท่ากับ 166.35 ล้านบาท
ขณะที่ผลการดำเนินงานงวดไตรมาส 2/62 มีกำไรสุทธิ 64.40 ล้านบาท เพิ่มขึ้น 624.40% จากงวดเดียวกันของปีก่อนมีกำไรสุทธิ 8.89 ล้านบาท และรายได้รวมเท่ากับ 357.57 ล้านบาท เพิ่มขึ้น 343.19% จากงวดเดียวกันปีก่อนรายได้รวมเท่ากับ 80.68  ล้านบาท
โดยปัจจัยที่ทำให้ผลการดำเนินงานเติบโตได้ดี เนื่องจากบริษัทฯได้ทยอยรับรู้รายได้จากยอดโอนของโครงการคอนโดมิเนียม หาดในยาง จังหวัดภูเก็ต อย่างต่อเนื่องทั้ง 2 เฟส ซึ่งในโครงการดังกล่าว ยังมียอดโอนที่จะต้องรับรู้ไปจนถึงปีหน้า
“ในครึ่งแรกของปีนี้มีการเติบโตอย่างก้าวกระโดด เพราะทยอยรับรู้ยอดโอนจากโครงการเดิม และคาดว่าครึ่งปีหลังยังจะรักษาการเติบโตที่ดีได้ต่อเนื่อง เพราะสามารถทยอยรับรู้ยอดโอนต่อไปได้อีกถึงต้นปีหน้า บริษัทฯมั่นใจว่ากำลังซื้ออสังหาริมทรัพย์ในภูเก็ตยังมีการเติบโตได้ดี และจะช่วยสนับสนุนให้มีผลการดำเนินงานเป็นไปตามเป้าหมายที่วางไว้”นายศศิพงษ์ กล่าว
สำหรับภาพรวมการดำเนินธุรกิจปีนี้ มั่นใจว่ารายได้จะเป็นไปตามเป้าหมายที่วางไว้แตะ 1,000 ล้านบาท ซึ่งเป็นระดับสูงสุดเป็นประวัติการณ์ เนื่องจากโครงการอสังหาฯที่เปิดในแต่ละหาด ได้รับการตอบรับจากชาวต่างชาติทั่วโลกอย่างดีเยี่ยม  รวมถึงชาวไทยในตลาดกลางถึงบน ก็ให้การตอบรับดีเช่นกัน ถือเป็นอสังหาริมทรัพย์ทางเลือกของจังหวัดภูเก็ต ที่ตอบโจทย์ลูกค้าชาวต่างชาติ และชาวไทยได้อย่างลงตัว เปิดทางให้ได้เป็นเจ้าของสินทรัพย์โดยไม่ต้องเช่า แต่สามารถตีกลับเป็นรายได้จากการเช่า ซึ่งถือเป็นรูปแบบการลงทุนที่คุ้มค่า
นอกจากนี้ ปัจจุบันบริษัทฯเตรียมแผนงานที่จะเปิดโครงการใหม่เพิ่มเติมในช่วงครึ่งปีหลัง โดยขณะนี้ได้ทยอยซื้อที่ดินไว้แล้วประมาณ 70-80 ไร่ เพื่อใช้พัฒนาโครงการระยะยาว และสร้างการเติบโตในอนาคตได้เป็นอย่างดี